মির্জা গালিবের নিয়োগ হার্ভার্ডে নয়…

সম্প্রতি ড. মির্জা গালিব যুক্তরাষ্ট্রের হার্ভার্ড বিশ্ববিদ্যালয়ের রসায়ন বিভাগে সহকারী অধ্যাপক হিসেবে নিয়োগপ্রাপ্ত হয়ে বাংলাদেশের মুখ উজ্জ্বল করেছেন শীর্ষক একটি তথ্য সামাজিক যোগাযোগমাধ্যমে ছড়িয়ে পড়ে। এ দাবির ফ্যাক্টচেক প্রকাশ করেছে রিউমর স্ক্যানার।

রোববার (০৫ অক্টোবর) এ ফ্যাক্টচেক প্রকাশ করা হয়েছে।

রিউমর স্ক্যানার জানিয়েছে, সম্প্রতি, ‘এই সেই ড. মির্জা গালিব, যিনি ঢাকা বিশ্ববিদ্যালয়ের রসায়ন বিভাগ থেকে ৯৮% নম্বর নিয়ে গ্র্যাজুয়েশন শেষ করেছিলেন। তবুও ঢাকা বিশ্ববিদ্যালয় তাকে শিক্ষক হিসেবে নিয়োগ দেয়নি। তখন তিনি আক্ষেপ করে বলেছিলেন— ‘ঢাকা বিশ্ববিদ্যালয় আমাকে শিক্ষক হিসেবে নেয়নি, এটা তাদের ব্যর্থতা। আমি ঢাবির চাইতেও বড় বিশ্ববিদ্যালয়ের শিক্ষক হবো। আজ ড. মির্জা গালিব যুক্তরাষ্ট্রের হার্ভার্ড বিশ্ববিদ্যালয়ের রসায়ন বিভাগে সহকারী অধ্যাপক হিসেবে নিয়োগপ্রাপ্ত হয়ে বাংলাদেশের মুখ উজ্জ্বল করেছেন।’ শীর্ষক একটি তথ্য সামাজিক যোগাযোগমাধ্যমে ছড়িয়ে পড়ে।

ফ্যাক্টচেক রিউমর স্ক্যানার টিমের অনুসন্ধানে জানা গেছে, ঢাকা বিশ্ববিদ্যালয় শাখা ইসলামী ছাত্রশিবিরের সাবেক সভাপতি ড. মির্জা গালিব হার্ভার্ডে সহযোগী অধ্যাপক পদে নিয়োগ পাননি বরং, তিনি ২০২২ সালে হাওয়ার্ড বিশ্ববিদ্যালয়ে সহকারী অধ্যাপক পদে নিয়োগ পেয়েছেন।

২০২২ সালেও একই দাবিটি সামাজিক যোগাযোগ মাধ্যমে প্রচার করা হয়েছিল। সেসময় এ বিষয়ে মির্জা গালিবের সঙ্গে যোগাযোগ করেছিল রিউমর স্ক্যানার।

তিনি জানিয়েছিলেন, চলতি বছরের (২০২২ সাল) আগস্টে তিনি হাওয়ার্ড বিশ্ববিদ্যালয়ের রসায়ন বিভাগে অ্যাসিস্ট্যান্ট প্রফেসর অর্থাৎ সহকারী অধ্যাপক পদে নিয়োগ পেয়েছেন।

তিনি বলেছিলেন, ‘কেউ কেউ হাওয়ার্ড (Howard) বিশ্ববিদ্যালয়কে হার্ভার্ড (Harvard) উল্লেখ করছেন এবং সহকারী (Assistant) অধ্যাপক পদকে সহযোগী (Associate) অধ্যাপক পদ বলছেন, যা সত্য নয়।’